DECRETO 48/2018, do 9 de maio, polo que se declara a urxente ocupación dos bens e dereitos necesarios para executar a primeira fase do proxecto integrador da nova estación intermodal de Ourense (estación de autobuses e aparcadoiro subterráneo), aprobado como proxecto público de urxencia ou excepcional interese.
Consellería de Infraestruturas e Vivenda — III. Outras disposicións — 21/05/2018

A raíz da sinatura do Convenio marco de colaboración entre o Ministerio de Fomento, a Xunta de Galicia, o Concello de Ourense e a entidade pública empresarial ADIF - Alta Velocidad, para o desenvolvemento da futura estación intermodal de Ourense e a súa contorna urbana; o 22 de xuño de 2016, en Ourense, acordouse executar as medidas oportunas que permitan acadar a intermodalidade entre o transporte público de viaxeiros en autobús e o transporte público de viaxeiros en ferrocarril.
Con este obxectivo preténdese dotar a Ourense dunhas instalacións que conten coa capacidade e condicións necesarias para a chegada da alta velocidade, o que estableceu a necesidade de construír unha estación de autobuses e un aparcamento subterráneo próximos á actual estación de tren.
O 13 de febreiro de 2017, acordouse tramitar o proxecto global e integrador da futura estación intermodal de Ourense consonte a Lei 3/2016, do 1 de marzo, de medidas en materia de proxectos públicos de urxencia ou de excepcional interese.
Logo de acordar o inicio da tramitación do proxecto integrador polo procedemento previsto na Lei 3/2016 a Secretaría Xeral Técnica da Consellería de Infraestruturas e Vivenda, o Concello de Ourense someteu a información pública o proxecto mediante anuncio no
Boletín Oficial
da provincia de Ourense o 16 de maio de 2017. Posteriormente, o Concello de Ourense, como administración expropiante, someteu a información pública a relación de bens e dereitos afectados na primeira fase do proxecto integrador da estación intermodal de Ourense (estación de autobuses e aparcamento subterráneo), mediante anuncio no
Boletín Oficial
da provincia de Ourense do 4 de outubro de 2017.
O 7 de decembro de 2017, e tras considerar os informes emitidos e as observacións presentadas nos distintos trámites de información pública realizados, o Consello da Xunta de Galicia acordou aprobar a primeira fase do proxecto integrador da nova estación intermodal de Ourense (estación de autobuses e aparcadoiro subterráneo) como proxecto público de urxencia ou excepcional interese.
O 26 de abril de 2018, o Concello de Ourense solicita que o Consello da Xunta de Galicia acorde a declaración de urxente ocupación dos bens e dereitos necesarios para executar a primeira fase do proxecto integrador da nova estación intermodal de Ourense, aprobado como proxecto público de urxencia ou excepcional interese.
Considérase urxente a ocupación dos bens e dereitos necesarios para realizar o proxecto integrador da nova estación intermodal de Ourense (estación de autobuses e aparcadoiro subterráneo), polo seu carácter de proxecto de urxencia ou excepcional interese, polos seus especiais beneficios sociais e económicos, o que permitirá a transformación da actual estación de ferrocarril de Ourense nunha estación intermodal que acolla tanto servizos de alta velocidade como a nova estación de autobuses para o transporte público por estrada, e garantir, deste xeito, a viabilidade da obra nun prazo que posibilite o seu financiamento con cargo ao programa operativo Feder 2014-2020.
Correspóndelle ao Consello da Xunta de Galicia, como órgano equivalente ao Consello de Ministros, no ámbito da Administración autonómica, a declaración da urxente ocupación dos bens afectados pola expropiación a que dá lugar a realización da obra, segundo o previsto nos artigos 10 e 52 da Lei do 16 de decembro de 1954, de expropiación forzosa.
Na súa virtude, por proposta da conselleira de Infraestruturas e Vivenda e logo da deliberación do Consello da Xunta de Galicia, na súa reunión do día nove de maio de dous mil dezaoito.
Artigo único. Declarar a urxente ocupación para os efectos da expropiación forzosa dos bens e dereitos que se concretan no expediente da primeira fase do proxecto integrador da nova estación intermodal de Ourense (estación de autobuses e aparcadoiro subterráneo), aprobado como proxecto público de urxencia ou excepcional interese.
Santiago de Compostela, nove de maio de dous mil dezaoito